Efter en længere kamp er det lykkedes beboerne i den ikoniske Borgporten i Aarhus at købe ejendommen, de bor i, ved at skabe en andelsforening. Dermed hindrer de større investorer i at komme ind. Egentlig var ejendommen solgt til Olav de Linde.

Slaget om overtagelsen har stået på helt siden maj 2013, da de 25 private lejere og beboere fik besked om, at ejendommen ville blive sat til salg. Meldingen kom, fordi beboerne i sådan en ejendom efter loven skal have mulighed for at byde på ejendommen og købe den, inden den bliver solgt.

Det så realistisk og fornuftigt ud, da beboerne begyndte at regne på mulighederne for at skabe en andelsforening med tanke på senere at købe, oplyser bestyrelsen for andelsforeningen, hvis formand er Jørgen Purup.

Nu er det endelig lykkedes. Beboernes nye andelsforening har overtaget ejendommen for 123 millioner kroner.

Det sker på den måde, at de har fået tilbudt at købe ejendommen til den pris, som Olav de Linde skulle betale, og de har ganske enkelt overtaget den århusianske ejendomsmatadors kontrakt.

Sælgeren er Arkitekternes Pensionskasse, som har ejet ejendommen i mange år.